REGULAMENTUL (CE) NR. 524/2008 AL COMISIEI
din 11 iunie 2008
de modificare a Regulamentului (CE) nr. 1623/2000 de stabilire a normelor de aplicare a Regulamentului (CE) nr. 1493/1999 al Consiliului în ceea ce privește termenul de utilizare al alcoolului din vin achiziționat public pentru noi utilizări industriale
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 1493/1999 al Consiliului din 17 mai 1999 privind organizarea comună a pieței vitivinicole (1), în special articolul 33,
întrucât:
(1)
Regulamentul (CE) nr. 1623/2000 al Comisiei din 25 iulie 2000 de stabilire a normelor de aplicare a Regulamentului (CE) nr. 1493/1999 privind organizarea comună a pieței vitivinicole, în ceea ce privește mecanismele pieței (2) stabilește, între altele, normele de aplicare pentru comercializarea stocurilor de alcool obținute prin distilare conform articolelor 27, 28 și 30 din Regulamentul (CE) nr. 1493/1999 și deținute de către agențiile de intervenție.
(2)
În conformitate cu articolul 80 din Regulamentul (CE) nr. 1623/2000, se deschid proceduri de achiziție publică pentru comercializarea alcoolului din vin pentru noi utilizări industriale în scopul reducerii stocurilor comunitare de alcool din vin și pentru a permite realizarea, în cadrul Comunității, a unor proiecte industriale de dimensiuni reduse sau transformarea alcoolului din vin în bunuri destinate exportului în scopuri industriale.
(3)
Ținând seama de cantitățile considerabile de alcool vândute în anul 2006 pentru noi utilizări industriale, termenul de doi ani prevăzut la articolul 85 alineatul (5) din Regulamentul (CE) nr. 1623/2000 pentru utilizarea alcoolului de către cumpărători se dovedește a fi prea scurt și trebuie prelungit cu un an.
(4)
Regulamentul (CE) nr. 1623/2000 trebuie modificat în consecință.
(5)
Măsurile prevăzute în prezentul regulament sunt conforme cu avizul Comitetului de gestionare a vinului,
ADOPTĂ PREZENTUL REGULAMENT:
Articolul 1
La articolul 85 din Regulamentul (CE) nr. 1623/2000, alineatul (5) se înlocuiește cu următorul text:
„(5) Alcoolul atribuit trebuie să fie utilizat în totalitate în termen de trei ani de la data ridicării primei tranșe.”
Articolul 2
Prezentul regulament intră în vigoare în a treia zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 11 iunie 2008.